CELEX: 22022D1287
Language: sl
Date: 2022-06-08 00:00:00
Title: Sklep št. 1/2022 Pridružitvenega sveta EU-Gruzija z dne 8. junija 2022 o odobritvi vzajemnega dostopa do trga za oskrbo centralnih vladnih organov v skladu s Prilogo XVI-B k Pridružitvenemu sporazumu med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani [2022/1287]

22.7.2022   
               
               
                  SL
               
               
                  Uradni list Evropske unije
               
               
                  L 195/104
               
            
         SKLEP št. 1/2022 PRIDRUŽITVENEGA SVETA EU-GRUZIJA
         z dne 8. junija 2022
         o odobritvi vzajemnega dostopa do trga za oskrbo centralnih vladnih organov v skladu s Prilogo XVI-B k Pridružitvenemu sporazumu med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani [2022/1287]
         PRIDRUŽITVENI SVET JE –
         ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani ter zlasti členov 146 in 406 ter člena 419(5) Sporazuma,
         ob upoštevanju naslednjega:
         
                     (1)
                  
                  
                     Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum) je bil podpisan 27. junija 2014, veljati pa je začel 1. julija 2016.
                  
               
                     (2)
                  
                  
                     Preambula Sporazuma priznava zavezo Gruzije, da v skladu s Sporazumom postopoma izvede približevanje svoje zakonodaje v zadevnih sektorjih z zakonodajo Unije in jo učinkovito izvaja, s čimer zagotavlja koristi tesnejšega političnega pridruževanja in gospodarskega povezovanja Gruzije z Unijo vsem državljanom Gruzije, vključno s skupnostmi, ki jih razdvajajo spori.
                  
               
                     (3)
                  
                  
                     V skladu s členom 147 Sporazuma se pogodbenici Sporazuma strinjata, da naj učinkovito in vzajemno odpiranje njunih trgov poteka postopno in istočasno.
                  
               
                     (4)
                  
                  
                     Na podlagi člena 146 Sporazuma Gruzija zagotovi, da se njena zakonodaja o javnih naročilih postopoma približa pravnemu redu Unije na področju javnih naročil in da približevanje pravnemu redu Unije poteka po zaporednih fazah, kot je določeno v razporedu iz Priloge XVI-B k Sporazumu. Pridružitveni odbor v svoji trgovinski sestavi je v skladu s Sklepom št. 2/2021 Pridružitvenega odbora v njegovi trgovinski sestavi z dne 8. oktobra 2021 izdal pozitivno oceno o tem, da je Gruzija zaključila fazo 1 iz Priloge XVI-B k Sporazumu.
                  
               
                     (5)
                  
                  
                     V skladu s členom 419(5) Sporazuma bi moral Pridružitveni svet na podlagi pooblastil, ki so mu podeljena s členoma 406 in 408 Sporazuma, odločati o nadaljnjem odpiranju trga, kadar je to določeno v naslovu IV (Trgovina in z njo povezane zadeve) Sporazuma –
                  
               SPREJEL NASLEDNJI SKLEP:
         
            Člen 1
            Vzajemni dostop do trga se odobri za blago, ki ga centralni vladni organi v Evropski uniji z javnimi naročili nabavljajo Gruziji, in za blago, ki ga centralni vladni organi Gruzije z javnimi naročili nabavljajo Evropski uniji, in sicer na ozemljih iz člena 429 Sporazuma.
         
         
            Člen 2
            Ta sklep je sestavljen v angleškem, bolgarskem, češkem, danskem, estonskem, finskem, francoskem, grškem, hrvaškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in gruzijskem jeziku, pri čemer so vsa besedila enako verodostojna.
         
         
            Člen 3
            Ta sklep začne veljati na dan sprejetja.
         
         
            V Bruslju, 8. junija 2022
            
               
                  Za Pridružitveni svet
               
               Predsednik
               I. GARIBASHVILI